भौतिकतावादी व्यक्ति के अनुभव सामान्यत: भौतिक और मूर्त वस्तुओं तक सीमित रहते हैं किन्तु अमूर्त की कल्पना उसके लिए सहज नहीं होती। वह मानव शरीर की तो कल्पना कर सकता है किन्तु मानव के द्वारा अनुभव किए जाने वाले विभिन्न मनोभावों तक उसकी पहुंच नहीं होती। अधिक सूक्ष्म मनोभावों की कल्पना कर पाना तो उसके लिए संभव ही नहीं होता। उदाहरण के लिए यदि हम स्त्री-पुरुष संबंधों की बात करें तो भौतिक दृष्टि वाला व्यक्ति शारीरिक संबंधों की कल्पना तो सरलता से कर लेता है किन्तु प्रेम-संबंधों की बहुत सी जटिलताओं और सूक्ष्मताओं के बारे में वह निश्चय ही असंवेदनशील साबित होता है। रूमानी प्रेम से जुड़े विरह,समर्पण,वफादारी जैसे सूक्ष्म मनोभावों तक उसकी पहुंच मुश्किल से होगी। मीरां, गालिब या रवीन्द्रनाथ के काव्य में जिस तरह के अपार्थिव और सूक्ष्मतर प्रेम का वर्णन हमें मिलता है उस तक तो यह व्यक्ति कभी पहुंच ही नहीं पाता।